text: [{"text_idx": "#000003", "text": "Paartiin Mormituu Briteen filannoo itti aanu yoo injifate Falasxiiniif beekamtii kan kennu tahuu ibse"}, {"text_idx": "#000004", "text": "Paartiin mormituu Briteen Labour Party jedhamu, guyyaa kaleessaa magaalaa Liver Pool keessatti kora walii galaa kan taa\u2019e yoo tahu, ajandaawwan paartichaa ilaalchisee marii bal\u2019aa geggeessee jira. Paartichi filannoo biyyattii itti aanu yoo kan injifatu tahe, ajandaan guddaan dhimma alaa Falasxiiniif beekamtii kennuu akka tahe beeksise."}, {"text_idx": "#000005", "text": "Hogganaan paartichaa Jeremy Corbyn karoora paartii isaa yemmu ibsu, \u201cIsraa\u2019el weerara fi dachii Falasxiin saamuu, Falasxiinota buqqisuun manneen Yahuudotaa ijaaruu hammesitee itti fuftee jirti. Ijoollee Falasxiinotaa hidhatti guuruun isii ammoo wanta nama dallansiisu jechuun\u201ddubbate. Mr Corby karoora paartii Labour bal\u2019inaan kan ibse yoo tahu, \u201cFalasxiinonni hammeenya fi dararaa Israa\u2019el jalaa bilisa bahuu kan danda\u2019an biyya walabaa yoo qabaatan qofa waan taheef, paartiin keenna filannoo itti aanu yoo kan injifatu tahe, ganama san Falasxiiniif beekamtii guutuu kennina\u201djedhe."}, {"text_idx": "#000007", "text": "Hogganaan paartii Labour Jeremy Corbyn, nama yeroo dheeraaf mirga Falasxiinotaatiif falmuun beekkamu yoo tahu, qondaaltonni Israa\u2019el ammoo nama jibbiinsa Yahuudotaa qabu jechuun yakku. Partiin Labour Yakka Corbyn jibbiinsa Yahuudotaa qabu jedhu, soba jechuun haale. Kora paartichaa dhimmii falasxiin dubbii ijoo tahe kana irratti, deeggartoonni fi miseensonni paartii Labour alaabaa Falsxiiniin galma walgahichaa guutanii akka turan gabaasni arganne ni addeessa."}]